- Polien
- <
- 4
- >

4
Pita xal Sion lusoh pe met vat xil te Kaonsel na Siu xil
1 Melele xa Pita xal Sion di tamu lusepin mi moletin xil, rut pris xil mei lastal del mereketeh xil te Nim Eo del Satusi xil mun.✡Mat 22:23; Mak 12:18; Luk 20:27; Pol 23:8 2 Iexil mikat vengan xa eloheoh xalu ak di lupispisi mi moletin xil xa Iesu temea rilomun ra maten, e, ve rin ak, be reitin xa xil mun likila limea rilomun ra maten.✡Pol 4:33; 17:18; 26:23 3 Ma xil ladal xat xalu e laling xalu e nim te xeih ba duxoh melengien sav vengan xa be mahis ngamu.✡Pol 5:18; 3:1 4 E moletin holu xa lalong sepinien nalu lake reitin en. Misak ni, ngan xil xa laling neketen nae e Iesu sangas laduxoh taosen lim (5000).✡Pol 2:41,47; 5:14; 6:7; 11:21,24; 21:20
5 E makoe nen, vat xil na Siu xil, elda xil, del titsa xil te rae na Mosis lamei vituei e kaonsel na Siu xil e hal Serusalem. 6 Xil ladotan del Anas xa be vatixar na pris xil, e ngan xil mun xa lastal langgo vatimol na vatixar na pris xil xa Kaeafas, Sion, e Aleksanda latbe tol e xil. 7 Melele xa xil vus ladotan, ladel Pita xal Sion mei lusoh pe metexil. E lasis xalu labit, “?Neta xa xamil mupol ni, munggur xeihen teni nggo xave? ?Mutepol ni netak e his visi?”✡Mat 21:23; Mak 11:28; Luk 20:2
8 E xeihen na Ninin Eo mei polu e Pita, ma bit rilomun ni mi xil bit, “Vat xil e elda xil na Siu xil,✡Mat 10:19-20; Mak 13:11; Luk 12:11-12; Pol 6:3,5; 7:55; 9:17; 11:24; 13:9 9 xosali, mudel xamel tengan musis xamel usil sexien hos xa mapol ni mi moletin xa len tesa. Mubit mukil ti xa xi bemei bos nggo sexien eah. 10 Mak, ma malisep kila mi xamim e mi mol‑Isrel xil vus xa le moletin ak bemei bos e xi di misoh pe metemim xosali nggo xeihen xa di e his Iesu Kristo te hal Nasaret. Ngan ak tehe Iesu taxa xamim muteti xati e eivave e temat. Ngan xa Hi tesak ni temea rilomun ra maten.✡Pol 3:6; 2:36; 5:30; 10:39; 2:24,32; 3:15; 5:30; 10:40; 13:30; 17:31 11 Vanuvei Eo na Hi tesep usil Iesu tehit,
‘Pos xa moletin te polien xil di lasin ni,
xi vari iaxa mei be seteman xati te nim e mili sen pos nen xil vus.’ (Sam 118:22-23)✡Mat 21:42; Mak 12:10; Luk 20:17; 1Pit 2:4,7
12 Iesu kestang mikila iteh meulien e xir. Vengan xa e ut etan, his moletin sav tovuol mun xa Hi tesa ni tengan vateh meulien e xir.”✡Mat 1:21
13 Melele xa vat xil te kaonsel lalong sepinien hos na Pita xal Sion, latemanin ni xalu. Vengan xa, tave ti neta xa lutasukul kuhi ti, lapusi xa ulikanen tovuol e xalu. E lapus kila xa xalu di lutehusil xat Iesu. 14 E melele xa lapus moletin xa len mei bos di tamu misoh e rin nalu, lasakras laso sepinien tova vaha xat xalu. 15 Ma xil lasil rerat xatel latbe hale vuteili. Melele xa latoba, xil lasep tetavoe mi xil mun tang usil rin natel✡Pol 5:34-35 16 labit, “?Ripol ni itep mi xalu? Moletin xil vus te hal Serusalem lakila xa xalu ak lutepol ni merekel tei xa eilep pupu. Rasakras raviteni ravit tave reitin ti.✡Sion 11:47 17 Xosxa rihit moletin xil linalongeong ti mun usil merekel ak, momal tengan rike xat xalu tengan lalnasepin ti mun mi moletin xil usil Iesu.”✡Pol 5:28
18 Di, lakes rilomun ni xalu lumei nim, e lake xat xalu nggeih tengan lalnasepin ti e lalnapispisi ti mun mi moletin xil usil Iesu. 19 E Pita xal Sion lubit rilomun ni mi xil lubit, “Xamim mulepis rin namel. ?Momal mak mu tengan xamel ti maliteong xat xamim, mu maliteong xat Hi? ?Munemi midep?✡Pol 5:29 20 Vengan xa xamel masakras malhit malnasepin ti usil naha xa matepusi e matelonge usil Iesu.” 21 Ma vat xil te kaonsel lake xat xalu nggeih rilomun e lamaen xalu ba vexalu mase. Lamaen xalu luba vengan xa lasakras lasa pangasien mi xalu vengan xa moletin xil vus di lapet rat his Hi ve naha xa testal. 22 Moletin xil lakila xa naha xa testal be merekel tei vengan moletin xa len mei tehos, huram nan mili huram hanutap lu (40).
Moletin xil xa laling neketen nae e Iesu lasis Hi tengan valeh rerat ulikanen vahe reling xil
23 Melele xa vat xil te kaonsel lamaen Pita xal Sion ba vexalu mase, ludilomun ba lupus timue nalu xil xa laling neketen nae e Iesu. E melele xa lupus xil, lubit mesen sepinien xil vus mi xil xa vat xil na pris xil, del elda xil latehiteni mi xalu. 24 E melele xa lalonge, xil vus lasis vituei ba mi Hi labit, “Hi Suv, xouk otepol ni ut nesao, ut etan, tas, e holesok xil vus xa ladi en.✡Eks 20:11; Sam 146:6 25 Nggo xeihen te Ninin Eo, xouk otesepin texo avu namem Deved xa tehe moletin te polien nam otehit,
‘?Veneh ma ngan xil xa latave Siu ti di iexil mikat?
?Moletin xil di lapol ni lingxatien xil xa mei be neta sav tang veneh?
26 Suv toto xil te ut etan di labue xat xil ve vaeen,
e vat xil lamei vituei tengan lavae vatel Hi Suv e vatel Mesaea nan xa xi tehosei.’ (Sam 2:1-2)
27 Reitin mak, suv toto Herod e Pontias Paelet mei lutevituei e Serusalem tetel Siu xil e ngan xil xa latave Siu ti tengan lavae vatel Iesu, xa be moletin eo te polien nam.✡Pol 3:13; Aes 61:1 28 Naha xa latepol ni mi Iesu tehusil naha xa xouk oteling xati tuei texo xeihen nam tengan mei istal.✡Pol 2:23 29 Hi Suv, taxeak, uteong kuhi ni sepinien te xeih xil xa di laso ni ba xat rin namem, moletin te polien nam xil. Uhur rat ulikanen ihe reling xamem tengan mukila muhithiten sepinien nam itel xeihen.✡Efes 6:19 30 Usa xeihen nam mi xamem li tengan mukila mutal rerat mesien ra ngan xil xa lamesei, e mupol ni merekel e holesok sav xil xa tellep ixo his Iesu xa be moletin eo te polien nam.”
31 Melele xa lasis bus, nim xa ladi en mulul. E xil vus mei lapolu ni Ninin Eo, e ulixil takan ti mun. Ma ba di lasetu ni sepinien na Hi del xeihen.✡Pol 2:4
Sexien hos na moletin xil xa laling neketen nae e Iesu
32 Vanut moletin xil xa laling neketen nae e Iesu, ladi vituei bos e nenemien nae be tei takes. Tovuol e xil vahe hokan ni neta ngan, xil vus lamaen holesok nae xil tengan latutou ni mosav xil ni.✡Pol 2:44 33 Del xeihen na Ninin Eo, eloheoh xil di labit usil mea rilomunen na Iesu. E Hi di duxol xat holesok xil vus xa di lapol ni.✡Pol 4:2; 2:47 34 Xil latave tamure ni ti neta, vengan xa vatei nga, ngan xil xa tan nae mu nim mae di, lapos ni. Di, langgur mani nen✡Pol 2:45 35 e lasa ni ba ni eloheoh xil. Di, laseti mani xil ak tengan vatutou ni ngan xil xa holesok nae tovuol.
36 E melele nen ak, moletin tei teta, hisen Siosep te hal Saepras. Xi nggo vatimol na Livae. Ve sexien hos nan, eloheoh xil laling hisen teimun nan be ‘Banabas’ xa koute teni be ‘moletin xa di pet rat nenemien na mosav xil.’ 37 E melele nen tak, xi pos ni tan tei nan e misa mani nen ba ni eloheoh xil.

- Polien
- <
- 4
- >

✡4:1: Mat 22:23; Mak 12:18; Luk 20:27; Pol 23:8

✡4:2: Pol 4:33; 17:18; 26:23

✡4:3: Pol 5:18; 3:1

✡4:4: Pol 2:41,47; 5:14; 6:7; 11:21,24; 21:20

✡4:7: Mat 21:23; Mak 11:28; Luk 20:2

✡4:8: Mat 10:19-20; Mak 13:11; Luk 12:11-12; Pol 6:3,5; 7:55; 9:17; 11:24; 13:9

✡4:10: Pol 3:6; 2:36; 5:30; 10:39; 2:24,32; 3:15; 5:30; 10:40; 13:30; 17:31

✡4:11: Mat 21:42; Mak 12:10; Luk 20:17; 1Pit 2:4,7

✡4:12: Mat 1:21

✡4:15: Pol 5:34-35

✡4:16: Sion 11:47

✡4:17: Pol 5:28

✡4:19: Pol 5:29

✡4:24: Eks 20:11; Sam 146:6

✡4:27: Pol 3:13; Aes 61:1

✡4:28: Pol 2:23

✡4:29: Efes 6:19

✡4:31: Pol 2:4

✡4:32: Pol 2:44

✡4:33: Pol 4:2; 2:47

✡4:34: Pol 2:45

© 2015 Wycliffe Bible Translators, Inc.