- Revelesen
- <
- 12
- >

12
Dragon*Dragon, lapusi nggoni iae e mahulong nggoni lerumrum tei. tei misak tengan vaa horamue na atou tei
1 Di, napus neta tei xa eilep mistal nggo tilang hat xa misak ni nou nanem usil koute teni. Napus atou tei xa mising ni meteneai nggoni eising nan, e aveti de pe kaelen xalu xa pisen ni xa xi be eilep pupu. E vatluvoluv te lelaxatien de vatin xa hitu lu e le tei (12) di en.†Atou ak be vole tei usil kantri te hal Isrel xa be reitin mi Hi, xa mei be vole usil Sias nan mun. E hitu xil ak labe vole usil vatit vatimol lu e le tei (12) na mol‑Isrel xil. 2 Atou ak, sangas valing tuvava, e longpangasien xil tengan valing tuvava nggeih pupu e misak ni muis holu. ✡Aes 66:7; Maek 4:10
3 Di, napus neta teimun xa eilep mistal nggo tilang hat. Dragon tei xa eilep e pipili mei mistal. Vatin be lu e he sav (7) e hon xil labe he xalu (10), e vatluvoluv te lelaxatien de vatin lu e he sav (7) xil vus. ✡Dan 7:7 4 Del xalen, xi koves rerat tatit hitu tei labe reling tilang hat e miso xil lamei e ut etan, ma tatite lu teni kestang takoves rerat xil ti. Xi bemei sangas visal atou ak tengan ikila ia tuvava nan melele xa ilingi. ✡Dan 8:10 5 Di, atou miling tuvava tei xa be malohos, ngan xa ilaxat rute xil vus te ut etan itel xeihen nan. E tuvava ak, melele xa milingi, lapo rati e langguri ba visal Hi e ba lalingi dotan e von xeihen nan xa eilep. ✡Aes 7:14; 66:7; Sam 2:9; Rev 19:15 6 Atou ak milesae ba be uruvuol, ba be rute xa Hi misak mesen ni tuei tengan ha ita en. E rute ak, ilaxat kuhi ituxoh melengien taosen tei handred lu e hanutap tol mun (1,260).‡Melengien 1,260 be huram 3 1/2. ✡Rev 11:2; 13:5
7 Di, e ut nesao, vaeen tei mistal. Vatixar Maekel del masxaxa nan xil labae del Dragon ak del masxaxa nan xil. ✡Dan 10:13,21; 12:1; Siud 1:9 8 Maekel del nan xil, labas tan ni xeihen na Dragon del masxaxa nan xil, e latamaen xil ti mun tengan lati e ut nesao. 9 Reitin, Dragon ak xa eilep, ngan xa tehe tetal tetiamu✡Sen 3:1 xa latekesi ni Temat mu Setan, xil laso rati ra ut nesao.✡Sen 3:14-15; Aes 14:12-15; Luk 10:18; Sion 12:31; Rev 20:2 Ngan xa di miluvos moletin xil vus te ut etan, vatixar Maekel miso ni be ut etan del masxaxa nan xil vus.
10 Di, nalong rae nggo ut nesao xa mikei nggeih bit,
“!Xosali, Hi miteh meulien e moletin nan xil del xeihen nan!
!Xosali, Hi pisen xeihen nan e bemei etan tengan valaxat xil!
Xosali, xi miling xeihen xa eilep de he Mesaea xa xi tehosei.
Vengan ngan xa misoh pe met Hi nar,
ngan xa di misep xar ni his moletin nar xil melengien e vongien, ✡Siob 1:9-11; Sak 3:1
xosali, laso rati tuei ra ut nesao.
11 Moletin nar xil labae lali Temat
vengan xa laling neketen nae e ngan xa ren teleh texoni sulut sipsip tei te sanien eo,
e latave unoun ti tengan lavit usil reitinen teni mi moletin sav xil.
Xil lamaen xoteh meulien nae tengan lakila lisoh ixeih e neketen nae,
tave ti neta xa lamat ven.
12 !Xamim vus xa mudi e ut nesao,
muhesi xamim!
E, aue li, isa mi xamim xa mudi e ut etan e tas,
vengan Temat be tan visal xamim e ut etan.
Xi polu ni ekaten,
vengan xa mikila xa melengien nan xil be tamure sutang.”
13 Melele xa Dragon tepus kila xa lateso rati tehe ut etan, xi minggol atou xa teling tutut tuvava tei. 14 E atou ak, Hi pol ni aveou vevaxum lu xa mahulong lustal lunggo tenben. Del aveoun xalu, xi ba de rute tei e uruvuol xa lalaxat kuhi huram tol (3) e aveti tei e he sav mun (6). E rute ak xi mikila vaxus ra Dragon ak. ✡Dan 7:25; 12:7 15 Di, Dragon mei miluh rat oei holu xa mei be oeisal tei e mileh nggusil atou ak tengan vahuri vaha. 16 E tan dutou ni atou ak nggo sexien xa masel be rin lu e mu sen oei xa mistal nggo vulonge Dragon. 17 Melele xa pusi mak, Dragon ien nggat pupu ni atou ak. Misak ni, ba bit vapol ni vaeen vatel horamue nan xil: ngan xil xa di lalong xat rae na Hi e di labithiten reitinen usil Iesu mi moletin sav xil. ✡Dan 7:7,21; Rev 11:7; 13:7 18 E Dragon ba misoh de suhon te tas.

- Revelesen
- <
- 12
- >

*^ Dragon, lapusi nggoni iae e mahulong nggoni lerumrum tei.

†12:1: Atou ak be vole tei usil kantri te hal Isrel xa be reitin mi Hi, xa mei be vole usil Sias nan mun. E hitu xil ak labe vole usil vatit vatimol lu e le tei (12) na mol‑Isrel xil.

✡12:2: Aes 66:7; Maek 4:10

✡12:3: Dan 7:7

✡12:4: Dan 8:10

✡12:5: Aes 7:14; 66:7; Sam 2:9; Rev 19:15

‡12:6: Melengien 1,260 be huram 3 1/2.

✡12:6: Rev 11:2; 13:5

✡12:7: Dan 10:13,21; 12:1; Siud 1:9

✡12:9: Sen 3:1

✡12:9: Sen 3:14-15; Aes 14:12-15; Luk 10:18; Sion 12:31; Rev 20:2

✡12:10: Siob 1:9-11; Sak 3:1

✡12:14: Dan 7:25; 12:7

✡12:17: Dan 7:7,21; Rev 11:7; 13:7

© 2015 Wycliffe Bible Translators, Inc.