- Kolose
- <
- 4
- >

4
1 Xamim, masta xil, mupol ni ihos mi slev namim xil ixo suse xa imal. Munem xati xa, xamim mun, Masta tei namim de ut nesao. ✡Lev 25:43,53; Efes 6:9
Pol misel xat moletin xil usil sisen e sexien nae del ngan xil xa latake reitin ti e Kristo
2 Vehakut, ti musis mi Hi itel memesien e vemim navuol ni ti. ✡Efes 6:18; Plp 4:6; 1Tes 5:17 3 E ti musis mun ve xamem xa Hi isah suse tengan makila mavithiten nenemien xuxus nan usil Iesu Kristo iha mi moletin xil. Ve sepinien ak vari iaxa, xosali, nade nim te xeih. ✡Efes 6:19-20; 2Tes 3:1; Rom 15:30; 1Kor 16:9 4 Reitin, musis ve nou xa nikila nihit rat sepinien ak imese pe met moletin sav xil ixoni ngan xa momal tengan nipol ni.
5 E xamim, e melengien xil vus xa di mupus mesal tei, itel metisouen, mupol ni sexien hos xil iha mi ngan xil xa lataneket ti e Iesu. ✡Efes 5:15-16; 1Tes 4:11-12 6 Reitin, mupol ni sexien namim tengan musepin itel hosien vehakut, ixo sexien tei xa mikila mulihi nenemien na moletin xil ixo en. Vengan xosxa ngan ak be sexien namim te vehakut, ma mukil kuh sepinien eah xa momal tengan musa rilomun ni mi moletin xil vus. ✡Efes 4:29; Mak 9:50; 1Pit 3:15
Sepinien kor
7 Tikikas ihiteni mi xamim holesok xil xa di mistal e rin navan. Xi be tuxoli hos xa di mapol vituei mi Suv. Xi di dutou ni nou e rin holu e nenesien navan di en. ✡Efes 6:21-22 8 Misak ni, di nasila bat mi xamim tengan ipet rat nenemien namim itel longeongen xa xamem madi midep. 9 Di nasila del Onesimas xa be tei e xamim. Xi mun be tuxoli hos xa nenesien e eheien navan di en. Xalu lalhithiten holesok xil vus xa di mistal inggak mi xamim. ✡Flm 1:10,12
10 Aristakas xa de nim te xeih del inou, xi di bit ‘bos makoe’ mi xamim. E Mak mun, xa be tua tei na Banabas, xi di bit ‘bos makoe’ mi xamim. Natesep usili ngamu mi xamim xa ti muhur pilei xosxa ihat. ✡Pol 19:29; 27:2; Flm 1:24; Pol 12:12,25; 13:13; 15:37-39; Flm 1:24 11 E Sosua Sastas mun xa de inggak di bit ‘bos makoe’ mi xamim. Nggo Siu xil, ngan xatel ak kestang di latopol vituei del inou tengan mavit usil lelaxatien na Hi e meulien na moletin xil. Vehakut, xatel di latdutou ni nou e di latpet rat nenemien navan.
12 Epafras xa be tei e xamim e moletin te polien tei na Iesu Kristo, xi di bit ‘bos makoe’ mi xamim. Vehakut, xi di mikon ni sisen xil ve xamim. Xi di misis Hi tengan isak ni xamim musoh ixeih mu, neketen namim mei imatu kuhi, e mukil kuh naha xa Hi ien bei tengan ti mupol ni. ✡Kol 1:7; Flm 1:23 13 Nakila nihiteni xa xi di pol nggeih tova tang tengan vatutou ni rin namim e rin na ngan xil mun te hal Laodisia e Hierapolis. 14 Tokta Luk xa eheien navan di en, e Demas mun, lubit ‘bos makoe’ mi xamim. ✡2Tim 4:10,11; Flm 1:24
15 Inou mun nabit ‘bos makoe’ bat mi tuxoli e hinoxoli xil xa ladi e Laodisia, e bat mi Nimfa e ngan xil xa di lasukul e tim san. 16 Melele xa xamim mubuli uvei ak bus, ma musa ni sung mi ngan xil te sias te hal Laodisia tengan xil mun livuli. E xamim muvuli uvei xa natesa ni mi xil. 17 E muhiteni mi Akipas muhit, “Upol sen polien xa Suv tesa ni minuk tengan upol ni.” ✡Flm 1:2
18 Tengan mupus kila xa inou vari iaxa natesa uvei ak bat mi xamim, inou Pol di nadis sepinien ak. Nabit ‘bos makoe’ mi xamim. Iemim nabong ni sen te xeih xil ti xa di labar xat inou ni. ✡1Kor 16:21; 2Tes 3:17
Di nasis tengan eheien hos na Hi iti mi xamim vus.

- Kolose
- <
- 4
- >

✡4:1: Lev 25:43,53; Efes 6:9

✡4:2: Efes 6:18; Plp 4:6; 1Tes 5:17

✡4:3: Efes 6:19-20; 2Tes 3:1; Rom 15:30; 1Kor 16:9

✡4:5: Efes 5:15-16; 1Tes 4:11-12

✡4:6: Efes 4:29; Mak 9:50; 1Pit 3:15

✡4:7: Efes 6:21-22

✡4:9: Flm 1:10,12

✡4:10: Pol 19:29; 27:2; Flm 1:24; Pol 12:12,25; 13:13; 15:37-39; Flm 1:24

✡4:12: Kol 1:7; Flm 1:23

✡4:14: 2Tim 4:10,11; Flm 1:24

✡4:17: Flm 1:2

✡4:18: 1Kor 16:21; 2Tes 3:17

© 2015 Wycliffe Bible Translators, Inc.