- Hibru
- <
- 7
- >

7
Iesu mei be vatixar na pris xil te vehakut nggoni pris Melkisedek tetiamu
1 Nihit kila mi xamim xa Melkisedek tehe visi. Tetiamu, xi tehe suv toto te taon te hal Salem*Taon te hal Salem temei tehe taon te hal Serusalem e melengien xil na suv toto Deved. e xi tepol texoni pris na Hi te hal ut nesao. Melele xa Ebraham tetilomun ra vaeen xa xi tetel moletin nan xil latehas tan ni suv toto hat (4), “Melkisedek teha tesao ni e tesa tuxolxatien tei mini.” (Sen 14:19) 2 E “Ebraham tesa taet te holesok xil vus xa telehi texo vaeen ak mini.” (Sen 14:20) Hisen Melkisedek, xa koute teni be ‘suv toto te momalen.’ E vengan xa tehe suv toto te hal Salem, xa koute te his taon ak be ‘tomat,’ xi tehe ‘suv toto te tomat’ mun. 3 Vanuvei Eo taviteni ti usil tamen mu ninen, taviteni ti usil poten mu maten nan, e taviteni ti usili xa avu nan xil latehe visi. Tesak ni, xi tehe pris te vehakut nggoni Nat Hi. ✡Sam 110:4
4 Xir rapus kila xa Melkisedek tehe eilep pupu vengan xa Ebraham, vatit avu nar, xi tesa taet mini texo holesok xil vus xa telehi texo vaeen. 5 E texo re Ebraham, Livae e ngan xil vus xa latestal texo vatimol xa mahulong nan, mei latehe pris xil. E melele xa Mosis temeul teta, tesemae ni xil tengan lileh taet ra mol‑Isrel sav xil, tave ti neta xa latehe tua nae xil e xil mun latexo re Ebraham. ✡Nam 18:21 6 E Melkisedek tenastal ti vaxo vatimol xa mahulong na Livae. E neta sav xa temak, rapusi xa xi tehur taet texo Ebraham e tesa tuxolxatien mini, ngan xa Hi tehit xati tengan vatuxol xati. 7 E rakila xa melele xa moletin tei di misa tuxolxatien mi moletin sav, xi xa misa ni be eilep mak mu mili ngan xa di ngguri. 8 E rin na pris xil xa di langgur taet, xil labe moletin xil tang xa lakila lalel. E, e rin na Melkisedek xa tehur taet, nggoni ngan xa xi di tamu meul vengan xa Vanuvei Eo tenasep usil maten nan ti. 9 E rakila raviteni vamak xa melele xa Ebraham tesa taet ak, texoni ngan xa tesa ni e rin na Livae e ngan xil mun xa lateti e vatimol xa mahulong nan xa latnastal ti mu. 10 Vengan xa tave ti neta xa Livae, latnapesi ti mu, melele xa Melkisedek temei tesao ni Ebraham, nggoni ngan xa Livae teta tamu e tenbe Ebraham xa be vatit avu nan.
11 Melele xa Hi tesa rae nan xil mi moletin xil te hal Isrel texo Mosis, xi tesa suse tengan pris xil e vatimol na Livae lakila lapol e rin na mol‑Isrel xil vus. E moletin xil lasakras mei lamal tevi vaxo polien na pris xil ak. Misak ni, latehit usil pris sav tei xa ixoni pris Melkisedek tetiamu, ngan xa nastal ti naxo re Eron xa texo vatimol xa mahulong na Livae.†E vatimol lu e le tei (12) na mol‑Isrel xil, Hi tehosei vatimol xa mahulong na Livae tengan mei lapol ni polien xil na Hi. E texo vatimol xa mahulong na Livae, Hi tehosei kokot ni Eron tengan mei be vatixar na pris xil e ngan xil xa langgo ren lakila mei lapol e rin na moletin xil pe met Hi nggoni pris xil (Eks 28:1). 12 E melele xa Hi tehosei pris sav tei tengan vaxoles pris xil tetiamu, momal tengan isa rae hu mun xa ixoles rae xil tetiamu. 13 E Suv nar, xa holesok xil ak di misep usili, xi testal texo vatimol sav tei xa moletin tovuol tamu vaxo en xa vapol vaxoni pris tei. 14 Reitin, Suv nar testal texo vatimol xa mahulong na Sudah.‡Vatimol xa mahulong na Sudah be vatimol xa Hi tehit xati xa suv toto xil na mol‑Isrel xil listal lixo en. E Mosis tavit usil vatimol ak ti e melele xa tesep usil pris xil. ✡Sen 49:10; Aes 11:1; Mat 2:6; Rev 5:5
15 E rakil kuhi xa Hi texoles pris xil tetiamu melele xa rapusi xa tesak ni pris sav tei mei mistal, ngan xa nggoni pris Melkisedek tetiamu. 16 Vengan melele xa pris sav nen ak mei tehe pris, tenahusil ti rae xil tetiamu xa tehiteni tehit ixo vatimol na Livae. Xi mei tehe pris vengan xa meulien nan misakras vavus e xeihen de hen. 17 Ngan ak nggoni naha xa Vanuvei Eo tehit usili tehit,
“Xouk mei uhe pris tei te vehakut,
ngan xa ixoni pris Melkisedek tetiamu.” (Sam 110:4)✡Hib 5:6; 6:20
18 Misak ni, di rapusi xa Hi teling rae xil tetiamu latehe rin vengan xa latapin ti e di lapol votei ni naha xa labit usili. 19 Vengan xa moletin tovuol vamei vamal tevi pe met Hi vaxo rae xil na Mosis. Misak ni, Hi tepol ni suse sav xa rikila riling nenesien nar iti en, xa isak ni xir rikila rimei sangas mu visali ixo en. ✡Hib 9:9
20 Melele xa Hi tehit usil suse sav ak, xi tesuv xati tetel hitxatien tei. E ratapus ti xa Hi tepol ni sexien ak e melele xa tehosei pris sav xil tengan mei lavur polien nae. 21 E melele xa Hi tehosei Iesu tengan mei ihe pris, tesuv xati ni sepinien nan tehit,
“Inou nabe Iahova,
e nabit xati xa xouk umei uhe pris tei te vehakut,
e ninaviles nenemien navan ti usili.” (Sam 110:4)✡Hib 5:6; 6:20; 7:17
22 E vengan xa Hi tesuv xat hitxatien te xeih hu ak xa di pol ni del xir tetel hisen, rakila xa hitxatien ak bos mak mu mili ngan xa tetiamu. E Iesu mun iaxa di misuv xati. ✡Hib 8:6; 12:24
23 E rin sav mun, Iesu misav ni pris xil tetiamu. Pris xil tetiamu latehe holu vengan melele xa lalel, xil lasakras mun lapol. 24 E vengan xa Iesu meul vehakut, polien nan nggoni pris tei iti hen vehakut, e nasa rati ti mun mi moletin tova. 25 Misak ni, xosali e vehakut, xi mikila vateh meulien e ngan xil xa lamei visal Hi. E vengan xa Iesu di meul vehakut, xi mikila vasoh pe met Hi vehakut e vatakesi ve rin na moletin xil xa di laling neketen nae en. ✡Rom 8:34; 1Sion 2:1
26 Misak ni, rapus kila xa momal tevi tengan Iesu mei ihe vatixar na pris xil xa di pol ve rin nar. Xi be eo, memese tevi, e tenapol ni ti neta vasa. E Hi tetal rat Iesu ra moletin tesa xil e tehur rati tengan ite ut nesao. ✡Hib 3:1; 4:14; 6:20; 8:1; 9:11 27 Xi taxoni pris xil tetiamu ti. Vengan xa xil latesa sanien eo xil mi Hi e melengien xil vus. E tetiamu, xil latesa sanien eo tei mi Hi ve tesaen nae vari. Di, tetutou sung, latesa sanien eo ve moletin sav xil. E Iesu, xi tesa sanien eo tei tekes e melele xa tesa xi tasen. E Hi tepus sanien eo ak texoni ngan xa pipin te vehakut. ✡Lev 9:7; 16:6,15 28 Rapusi xa melele xa langgusil rae xil na Mosis tengan vahosei visi e moletin xil lakila lamei lave pris xil, di labosei moletin xil te ut etan xa lamerou tang. E tetutou ni rae xil ak na Mosis, Hi tehosei Natneli tengan mei vahe vatixar na pris xil, e tesuv xat sepinien nan ni hitxatien nan. E Natneli vari mei temal tevi tengan ihur polien ak vehakut.✡Hib 5:1-2

- Hibru
- <
- 7
- >

*7:1: Taon te hal Salem temei tehe taon te hal Serusalem e melengien xil na suv toto Deved.

✡7:3: Sam 110:4

✡7:5: Nam 18:21

†7:11: E vatimol lu e le tei (12) na mol‑Isrel xil, Hi tehosei vatimol xa mahulong na Livae tengan mei lapol ni polien xil na Hi. E texo vatimol xa mahulong na Livae, Hi tehosei kokot ni Eron tengan mei be vatixar na pris xil e ngan xil xa langgo ren lakila mei lapol e rin na moletin xil pe met Hi nggoni pris xil (Eks 28:1).

‡7:14: Vatimol xa mahulong na Sudah be vatimol xa Hi tehit xati xa suv toto xil na mol‑Isrel xil listal lixo en.

✡7:14: Sen 49:10; Aes 11:1; Mat 2:6; Rev 5:5

✡7:17: Hib 5:6; 6:20

✡7:19: Hib 9:9

✡7:21: Hib 5:6; 6:20; 7:17

✡7:22: Hib 8:6; 12:24

✡7:25: Rom 8:34; 1Sion 2:1

✡7:26: Hib 3:1; 4:14; 6:20; 8:1; 9:11

✡7:27: Lev 9:7; 16:6,15

✡7:28: Hib 5:1-2

© 2015 Wycliffe Bible Translators, Inc.