- Kolose
- <
- 3
- >

3
Nggo Iesu Kristo, ranggur meulien hu
1 Reitin, tetiamu, texoni ngan xa xamim mutemat e tesaen namim. E vengan xa mubisti del Kristo xa temea rilomun ra maten, xamim mun mutemea rilomun ra maten tengan muvur meulien hu. Misak ni, muhusil xat holesok xil te ut nesao, ut xa Kristo di dotan e von xeihen e ri metu na Hi. ✡Kol 2:12; Sam 110:1; Mat 22:44; Mak 16:19; Pol 2:34; Efes 1:20; Hib 1:3; 8:1; 10:12; 12:2 2 Reitin, muling nenemien namim e holesok xil te ut nesao, e nati ti e holesok xil te ut etan. ✡Mat 6:33 3 Vengan xa meulien namim tetiamu temat ngamu. E meulien hu xa mutehuri, Hi tesoson ni ngamu teti ut nesao visal Kristo. ✡Rom 6:2; 2Kor 5:14 4 E melele xa Kristo xa tesa meulien mi xamim imei rilomun e ipisen xi, ipisen ni mun xa mubisti dela e minehinen te xeihen nan mei ihe minehinen namim mun. ✡Kal 2:20; Plp 1:21; 1Kor 15:43; Plp 3:21; 1Sion 3:2
5 E vengan xa mumat del Kristo, muhas lelen sexien namim xil te ut etan. Ma, munapat ti natel ngan xa mutateli ti vatela. Munapol ni ti sexien tesa sav xil xa tamal ti tengan mupol ni. Munamaen ni ti eheien te tenbemim mu nenemien tesa xil nalihi xamim. E munave hokan ti ve mani naxoni ngan xa mei be hi tei e meulien namim. ✡Rom 6:6,11; 8:13; Efes 4:19; 5:3,5 6 Reitin, munapol ni ti vengan xa Hi ien nggat hisit sexien xil ak e isa pangasien mi ngan xil xa di lapol ni e latalong xat xi ti. ✡Efes 5:6 7 E, tetiamu, xamim mutepol ni hisit sexien xil ak.
8 E xosali, xamim mustokovein hisit sexien xil ak. Iemim naat moletin ti e tinemim nahe tamure ti. Munapurun moletin sav ti, munahit usil xil ti, e munasuhol xil ti. ✡Efes 4:25-31; 5:4 9 Munaluvos xamim ti. Reitin, munapol ni sexien xil ak ti vengan xa mustokovein meulien matu namim del sexien xil teni nggoni ngan taxa mustokovein eising tei xa be talmusu. ✡Efes 4:25; 4:22 10 E musing xol kuh xamim ni meulien tei xa be neta hu. Meulien hu ak, Hi vari tepol ni. E vehakut, xi di misak pilei nenemien namim tengan mei muxoni xi mak mu, e mei mukil kuhi. ✡Efes 4:24; Sen 1:26-27 11 E vengan xa Hi di misak ni xir mei rabe neta hu mak, xi tapus ti vahit ngan xil xa latave Siu ti lasav ni Siu xil, mu ngan xil labe vexahu lasav ni ngan xil xa latave vexahu ti. E ien ti tavei tengan vakil ti xa moletin tei nggo ut xave, mu misukul midep, mu be slev, mu ven mase. Vengan Kristo, xi vari be eilep mak mu mili rin xil ak, e xi di meul e xir vus xa rabisti dela. ✡Kal 3:28; 1Kor 12:13; Rom 10:12
12 Misak ni, vengan xa Hi tehosei xamim tengan mei muhe moletin eo nan xil xa eheien nan di e xamim, musing xol xamim ni sexien hos xil. Mupol ni sexien te esaeen, hosien, e nenemien namim ihe etan. Muhe hanmerou e nenemien namim ihe teviei. ✡1Pit 2:9; Efes 4:2,32 13 Munapol ni ti nasa mi mosav xil xa lasav ni xamim, e iemim naat xil ti. E xosxa tei e xamim pol ni neta tei xa tamal ti pe met tuneli, ma lalimal ni rin nalu tengan laliketeh ihos rilomun mi xalu. Reitin, vehakut xamim vus mumal ni rin namim itel xamim mun tang e muketeh ihos rilomun mi xamim ixoni ngan taxa Suv tepol ni mi xamim vus. ✡Mat 6:14; Efes 4:32; 5:2 14 E ngan xa be eilep mak mu e sexien hos xil ak, musing xol kuh xamim ni sexien te eheien. Vengan xa xosxa iexir ihei xir mun tang, ma riti vituei e hosien e vitueien nar ihos tevi. ✡Rom 13:8,10; Efes 4:3 15 Mumaen tomat na Kristo tengan itel meulien namim. Vengan xa Hi tekes xamim tengan muti vituei e tomat nggoni ngan xa mube tenben tei takes. E vehakut, mumes Hi ixo meulien tevi namim. ✡Plp 4:7; 1Kor 12:13,27; Efes 4:4 16 Mumaen sepinien usil Kristo xa bos xa bos pupu mei ipolu e meulien namim. Mupispisi mi xamim e musel xat xamim itela ixo suse te metisouen. E, itel memesien, mukikei mi Hi ni sam xil, ni sisien xil te memesien, e kikeien sav xil mun xa Ninin Eo di misa ni mi xamim. ✡Efes 5:19 17 E holesok sav xil vus xa di mubiteni mu di mupol ni, mupol ni itel sexien tei xa ipisen ni xa mube na Suv Iesu reitin. E ixo his Iesu, ti musa memesien namim mi Hi Tamen. ✡1Kor 10:31; Efes 5:20
Sexien hos xil xa Kristin xil ti lipol ni e tim sae xil
18 Xamim, atou xil, vengan xa di munggusil xat Suv, momal tengan muling nenemien namim ihe etan tengan ti muhusil nenemien na tiramue namim xil. ✡Sen 3:16; Efes 5:22; 1Pit 3:1 19 E xamim, tiramue xil, eheien namim iti mi atou namim xil e munapol ni ti naxeih mi xil. ✡Efes 5:25; 1Pit 3:7
20 Xamim, horamue xil, mulong xat tamemim e ninemim xil vehakut, vengan xa ngan ak be polien xa momal xa Suv tesa ni mi xamim tengan ti mupol ni. ✡Efes 6:1 21 Xamim, tata xil, munasak ni horamue namim xil ti tengan iexil ti naat xamim. Muxuxou kuhi tengan munasak ni nenemien namim ti namot. ✡Efes 6:4
22 Xamim slev xil, mulong xat masta namim xil te ut etan e rin xil vus. Munapol kes ni ti e melele xa metexil di e xamim tengan vasak ni xil lamaal ve xamim. E vehakut, ti mupol mi xil itel tinemim tevi vengan xa di mumerere ni Suv Iesu. ✡Efes 6:5-8 23 E holesok xil vus xa di mupol ni, mupol ni itel meulien tevi namim. Reitin, mupol ni ixoni ngan taxa di mupol ni ve Suv Iesu, e nave moletin ti te ut etan tang. 24 Iesu Kristo vari be Suv namim xa di mupol mini. Misak ni, mupol ixeih vengan xa mukila xa Hi vari isa holesok nan xil ixoni sanien tei iha mi moletin nan xil. 25 E mi ngan xil xa di lapol misa, Hi isa rilomun ni huit tesaen nae mi xil ihusil naha xa latepol ni. E xi ipol ni imak imal mi moletin xil vus.✡Dut 10:17; 2Kron 19:7; Pol 10:34; Efes 6:9

- Kolose
- <
- 3
- >

✡3:1: Kol 2:12; Sam 110:1; Mat 22:44; Mak 16:19; Pol 2:34; Efes 1:20; Hib 1:3; 8:1; 10:12; 12:2

✡3:2: Mat 6:33

✡3:3: Rom 6:2; 2Kor 5:14

✡3:4: Kal 2:20; Plp 1:21; 1Kor 15:43; Plp 3:21; 1Sion 3:2

✡3:5: Rom 6:6,11; 8:13; Efes 4:19; 5:3,5

✡3:6: Efes 5:6

✡3:8: Efes 4:25-31; 5:4

✡3:9: Efes 4:25; 4:22

✡3:10: Efes 4:24; Sen 1:26-27

✡3:11: Kal 3:28; 1Kor 12:13; Rom 10:12

✡3:12: 1Pit 2:9; Efes 4:2,32

✡3:13: Mat 6:14; Efes 4:32; 5:2

✡3:14: Rom 13:8,10; Efes 4:3

✡3:15: Plp 4:7; 1Kor 12:13,27; Efes 4:4

✡3:16: Efes 5:19

✡3:17: 1Kor 10:31; Efes 5:20

✡3:18: Sen 3:16; Efes 5:22; 1Pit 3:1

✡3:19: Efes 5:25; 1Pit 3:7

✡3:20: Efes 6:1

✡3:21: Efes 6:4

✡3:22: Efes 6:5-8

✡3:25: Dut 10:17; 2Kron 19:7; Pol 10:34; Efes 6:9

© 2015 Wycliffe Bible Translators, Inc.