- 2 Timoti
- <
- 4
- >

4
Pol misel xat Timoti tengan ihithiten sepinien na Hi
1 Timoti, Iesu Kristo itilomun e mei ihe suv toto. Mak, ma pe met Hi e pe met Iesu Kristo xa ilepis moletin xil xa lameul e ngan xil xa lalel, inou nasa selxatien xil ak minuk. ✡Pol 10:42; Rom 14:9-10; 1Pit 4:5 2 Uti ni ngan taxa ti uhit rat longeongen hos na Hi. E melele xa bos, e melele xa nggeih mun, ti usak xatuk ven. Mi ngan xil xa latakil ti Hi, usak ni xil like reitin en. Mi ngan xil xa di lapol ni tesaen, usel xat xil ni. E mi ngan xil xa di lalonge misa, upet rat nenemien nae ni. E uti ni ngan taxa ti upol ni sexien xil ak itel pispisien hos xil. ✡Pol 20:20,31 3 E melengien xil xa ti imei, moletin xil iexil ti navei tengan lalong pispisien hos te reitinen. !Io! Xil lihusil naha kestang xa iexil bei. Ma lileh viton titsa xil mei liti xorelis xil tengan lisa pispisien xil xa iexil bei tengan ti lilonge. ✡1Tim 4:1 4 Xil lihiles ra sepinien te reitinen e lilong xat pispisien xil usil tumulen te luvosen xil. ✡1Tim 4:7; Taet 1:14 5 E xouk, Timoti, uxuxou kuhi ve sexien nam xil. Usoh ixeih e longpangasien xil nam, uhit rat longeongen hos vehakut, e upol ni holesok xil vus xa Hi milingi di e hem.
6 Nasel xatuk nggeih mak vengan inou, meulien navan sangas vavus xa nggoni sanien kor navan ba mi Hi. Navehi ti, nihe reling ut etan. ✡Plp 2:17 7 Inou nanggoni moletin tei te vaeen e natevae texeih e rin na Iesu Kristo. E nanggoni moletin te lohen mun, xa natnagel ti e lohen te neketen. E taxeak, naduxol xoxalite teni ngamu. Natesoh texeih e neketen navan. ✡1Tim 6:12 8 Ma taxeak, huit lohen navan datil nou e ut nesao vengan xa nanggusil naha xa Suv ien bei. Xi xa momal isa huite ak minou e melengien xa mei ilepis moletin xil en. E nave nou ti kestang, xi isa huite mun mi moletin xil vus xa iexil bei pupu tengan lipus meien nan. ✡1Kor 9:25; Plp 3:14; 2Tim 2:5; Tem 1:12; 1Pit 5:4; Rev 2:10
Pol misis Timoti tengan vatemanon vamei visali
9 Timoti, usak pisi li utemanon mei upus nou inggak. 10 Nasisuk tengan omei vengan xa Kresken ba ngamu pol e provins te hal Kalesia, e Taetas mun ba ngamu pol e taon te hal Dalmesia. E Dimas, xa eheien nan di e holesok xil te ut etan, xi milesae ra nou e be taon te hal Tesalonaeka. ✡Kol 4:14; Flm 1:24; 2Kor 8:23; Kal 2:3; Taet 1:4 11 Luk kestang be xamel madi. Mak, ma uhur Mak ihe xamil, vengan xi mikila itutou ni nou e polien navan ixoni ngan xa tepol ni tetiamu. ✡Kol 4:14; Flm 1:24; Pol 12:12,25; 13:13; 15:37-39; Kol 4:10; Flm 1:24 12 Nasil Tikikas di bat ni xamil e taon te hal Efeses. ✡Pol 20:4; Efes 6:21-22; Kol 4:7-8 13 E melele xa umei, bos tengan uhur kot navan xa natelingi tete he Karpas xa de taon te hal Troas. E uleh vanuvei navan xil, e ngan xa eilep mak mu, uleh tisen navan xil itel xat xamil. ✡Pol 20:6
14 Aleksanda xa di pol ni holesok xil ni aean, xi purun pupu ni nou. E Suv Iesu isa rilomun ni naha xa tepol ni minou ihe an.✡Pol 19:33-34; 1Tim 1:20; 2Saml 3:39; Sam 28:4; 62:12; Pro 24:12; Rom 2:6 15 Ulaxatuk ve moletin ak, vengan xi di bae pupu ba ni longeongen hos xa xir di rabithiteni.
16 Melele xa latehur kokot ni nou natehe kot, moletin tovuol mei vasoh e rin navan tengan vatutou ni nou ni sepinien. Xil vus latelesae reling nou. E natesis Hi tengan naketeh ti nasa mi xil ve rin ak. ✡2Tim 1:15 17 E Suv iaxa tesoh e rin navan e tesa xeihen minou. Xi tesak ni nou natesepin kuhi ni longeongen hos nan tengan ngan xil xa latave Siu ti lakila lalonge. Xil sangas lasemae ni tengan lavas vin nou, e Hi tesikoe xol nou ra xil. ✡Pol 27:23; 23:11; Sam 22:21; Dan 6:22 18 E Hi isikoe xol nou ra he ngan xil vus xa lasa xa labit ti lapurun nou. E xi ihur kuh nou tengan ha nite metimal nan xa eilep xa de ut nesao. Ripet rat his Hi ihe nesao e ita vehakut. Reitin.
Sepinien kor
19 Nabit bos makoe mi Prisila del tiramue nan, Akuila. Nabit bos makoe mun mi Onesiforas del ngenen xil. ✡Pol 18:2; 2Tim 1:16-17 20 Erastas dat e ut Korin, e naling Tropimas e ut Maelitas vengan temesei. ✡Pol 19:22; Rom 16:23; Pol 20:4; 21:29 21 Usak pisi utemanon umei vengan an tesa xil di bemei. Epulas, Pudens, Laenus e Klodia, del tua sav xil mun inggak, labit bos makoe minuk.
22 Nasis tengan Hi iti minuk, Timoti, e eheien hos nan iti mi xamim vus.

- 2 Timoti
- <
- 4
- >

✡4:1: Pol 10:42; Rom 14:9-10; 1Pit 4:5

✡4:2: Pol 20:20,31

✡4:3: 1Tim 4:1

✡4:4: 1Tim 4:7; Taet 1:14

✡4:6: Plp 2:17

✡4:7: 1Tim 6:12

✡4:8: 1Kor 9:25; Plp 3:14; 2Tim 2:5; Tem 1:12; 1Pit 5:4; Rev 2:10

✡4:10: Kol 4:14; Flm 1:24; 2Kor 8:23; Kal 2:3; Taet 1:4

✡4:11: Kol 4:14; Flm 1:24; Pol 12:12,25; 13:13; 15:37-39; Kol 4:10; Flm 1:24

✡4:12: Pol 20:4; Efes 6:21-22; Kol 4:7-8

✡4:13: Pol 20:6

✡4:14: Pol 19:33-34; 1Tim 1:20; 2Saml 3:39; Sam 28:4; 62:12; Pro 24:12; Rom 2:6

✡4:16: 2Tim 1:15

✡4:17: Pol 27:23; 23:11; Sam 22:21; Dan 6:22

✡4:19: Pol 18:2; 2Tim 1:16-17

✡4:20: Pol 19:22; Rom 16:23; Pol 20:4; 21:29

© 2015 Wycliffe Bible Translators, Inc.