- Sion
- <
- 3
- >

3
Vat tei na Siu xil bemei tengan vasepin vatel Iesu
1 E taon te hal Serusalem, Farasi tei da en xa be tei e ngan xil xa ladi e Kaonsel na Siu xil, hisen Nikodimas.✡Sion 7:50; 19:39 2 E vongien tei, xi ba tengan vasepin vatel Iesu e biteni mini bit, “Titsa, xamem makila xa xouk obe titsa tei xa Hi tesila tengan imei. Makila vengan vahit Hi nata ti natel xouk, ma osakras opol ni merekel xil ak.”✡Mat 22:16; Sion 9:16; Pol 10:38
3 E Iesu bit rilomun mini bit, “Reitin li nabiteni minuk, xosxa moletin tei tenamei ti tenave neta hu rilomun, ma xi misakras mei vate pe lelaxatien na Hi.”
4 Melele xa Nikodimas milonge mak, xi mitemanin e biteni bit, “?Moletin tei xa mahulong ngamu mei ihe neta hu rilomun itep? !Vengan xa moletin misakras vatilomun vahe vang ninen vatei mun tengan valingi mei vahe neta hu rilomun!”
5 Misak ni, Iesu bit rilomun ni bit, “Reitin li nabiteni minuk, moletin xa tave neta hu ti vatel oei e Ninin Eo, xi misakras mei vate pe lelaxatien na Hi. 6 Melele xa lapes moletin tei mei be neta hu nggusil suse na moletin xil, xi nggur tenbe moletin e sexien nan mei nggoni moletin tei tang. E melele xa moletin tei mei be neta hu nggusil suse na Ninin Eo, xi nggur ninin e sexien nan mei nggoni Ninin. 7 Munatemanin ti xa nabiteni mi xamim xa xamim vus mei muhe neta hu rilomun. 8 Polien na Ninin Eo nggoni polien te votiang xa di misisi nggusil nenemien nan. Xamim mukila mulong kil votiang, e mutakil ti xa nggo xave bemei mu di ba xave. Usil sexien nen tak, musakras mupus Ninin Eo. E mukila mupus kil polien nan e meulien na ngan xil xa xi mei mise xat xil e misak ni xil mei labe neta hu rilomun.”✡Ekl 11:5
9 E Nikodimas misisi bit, “?E netak mikila istal itep?”
10 Ma Iesu bit rilomun mini bit, “Xouk obe titsa tei na mol‑Isrel xil. ?Veneh ma otakil ti koute te sepinien navan xil? 11 Nabiteni reitin minuk xa inou del ngenok xil di mabit usil holesok xil xa makila ngamu, e di mabit rat naha xa matepusi tuei. E xamim vat xil na Siu xil mutake reitin ti e sepinien namem.✡Sion 3:32; 8:26 12 Xouk otake reitin ti e sepinien navan melele xa nabit kila nggo holesok xil ak te ut etan. ?Mak, ma ukila uke reitin e sepinien navan xil itep xosxa nisep usil holesok xil te ut nesao?✡Luk 22:67 13 Inou, Nat Moletin, nakila nasepin usili vengan xa inou natexo ut nesao e namei e ut etan ak. E moletin tovuol mun vahe ut nesao.✡Pro 30:4; Rom 10:6
14 “Tetiamu, e melele xa Mosis tete uruvuol, tepol ni tetal tei ni aean brons e teti xati tete liei tei e tepet rati tehe nesao. E ixo sexien nen ak, liti xat Nat Moletin ite liei tei e lipet rati ihe nesao.✡Nam 21:9; Sion 8:28; 12:34 15 E ngan xil vus xa lineket en lihur meulien sal.✡Sion 20:31 16 E vengan xa eheien na Hi di e moletin xil vus te ut etan holu xa holu pupu, xi temaen xoteh meulien na Natneli xa be siskes nan tengan ngan xil vus xa laneket en lasakras lakesae, e ha lihur meulien sal sung.✡Rom 8:32; 1Sion 4:9-10; Sion 3:36; 10:28; 1Sion 5:13 17 Hi tenasa Natneli ti tenamei e ut etan tengan valepis rin na moletin xil e vasa pangasien mi xil ve sexien tesa nae xil. E‑e, Hi tesa Natneli temei tengan vahe suse xa iteh meulien na moletin xil te ut etan ixo en.✡Sion 12:47; 5:22,30; 8:15-16; Pol 17:31
18 “Ngan xil xa laneket e Nat Hi, Hi nasa pangasien ti mi xil. E ngan xil vus xa lataneket ti en, xil lalihi pangasien na Hi bemei e xil ngamu, vengan xa lataneket ti e Natneli xa be siskes nan.✡Sion 5:24 19 Hi tesa miehen nan ngamu temei e ut etan. E moletin xil lasin ni e iexil bei maluxoluken mak mu mili miehen nan, vengan xa sexien nae misa. Misak ni, xi ilepis rin na moletin xil ihusil naha xa lapol ni del miehen ak.✡Sion 1:5,9; 8:12; 9:5 20 Ngan xil vus xa di lapol ni tesaen, iexil di nggat miehen. E xil latava ti visal miehen ak vengan xa iexil ti tavei tengan miehen ak vapisen rat sexien nae xil xa lakavui.✡Efes 5:11-13 21 E ngan xil xa langgusil suse te reitinen labe visal miehen xa ileluv kuhi xa sexien nae xil di nggusil naha xa Hi ien bei.”
Sion Baptis bit rati xa Iesu be Mesaea
22 Melele xa Iesu misepin bus, ba be rute tei e provins te hal Sudea xa da sen nga tang. De rute ak del moletin nan xil e di baptaes ni moletin xil xa lamei visali.✡Sion 3:26; 4:1-2 23 E, e rute sav xa lakesi ni Aenon, Sion Baptis mun di baptaes ni moletin xil holu xa lamei visali vengan xa oei holu di e rute ak. Rute ak de provins te hal Sameria, sangas visal taon te hal Salim. 24 E melele nen ak, latnaso Sion ti mu vahe nim te xeih.✡Mat 4:12; 14:3; Mak 1:14; 6:17; Luk 3:20
25 E melele xa Sion de rute ak, Siu tei bemei visal moletin na Sion xil. Xi mingor del xil usil sexien eah xa momal tengan moletin tei ikas moten tenben imese ixo en tengan mei imal pe met Hi. 26 Misak ni, xil labe visal Sion e labiteni mini labit, “?Titsa, onem xat moletin xa otepisen ni mi xamem e seri Oeisal Sodan, ngan xa otehit rati otehit xi be Mesaea? !Xi mun di baptaes ni moletin xil, e, taxeak, moletin xil vus di labe visali sung!”✡Sion 3:22; 4:1-2
27 Sion bit rilomun ni bit, “Moletin tovuol xa mikila vahur polien tei xosxa Hi te ut nesao tamaen ni ti.✡Sion 19:11; 1Kor 4:7; Hib 5:4 28 Xamim vari mutelong sepinien navan e melele xa natehiteni natehit inou natave Mesaea ti xa Hi tehit xati tengan isa ni imei. E Hi tesil nou tengan mei nisak mesen suse nan.✡Sion 1:20; Mal 3:1; Mat 11:10; Mak 1:2 29 Iesu nggoni tiramue tei xa mei iteli itel atou tei. E atou ak be nan xati. E inou nanggoni tuneli tei xa di nadatili tengan nisoh e rin e nilong sepinien xa xi ihit rati. E melele xa tiramue xa iteli bemei, tuneli di besi xi holu melele xa milong raen. Ma, inou nabesi nou mak vengan xa Mesaea bemei ngamu tengan vahur voninen xati.✡Mat 9:15; Mak 2:19 30 Momal xa xi mei ihe nesao mak mu, e inou nihe etan mak mu.”
31 Sion biteni mun bit, “Iesu nggo ut nesao e be eilep mak mu mili holesok sav xil vus. Ngan xil xa langgo ut etan labe te ut etan tang, e di lasepin nggoni moletin xil te ut etan. E ngan xa nggo ut nesao bemei be eilep mak mu mili xil vus.✡Sion 8:23; 1Sion 4:5 32 Xi di misepin usil holesok xil xa pusi e miteong ni e ut nesao, e moletin xil latake reitin ti e sepinien nan.✡Sion 3:11; 8:26 33 E ngan xil vus xa lake reitin e sepinien nan lakil kuhi xa naha xa Hi di biteni be reitin. 34 Reitin, ngan xa Hi tesila tengan imei di misa sepinien xati na Hi, vengan xa Hi mise xat kuh meulien nan ni Ninin Eo nan. 35 Hi Tamer, eheien nan di e Natneli, e di misa rat holesok nan xil vus de pe hen.✡Sion 5:20; 10:17; 15:9; Mat 11:27; Luk 10:22; Sion 13:3 36 Mak, ma ngan xil vus xa laneket e Nat Hi lihur meulien sal. E ngan xil xa lasin ni linahur ti meulien, vengan ekaten na Hi di xat xil e litit ni ngan taxa ti lihur pangasien ven.”✡Sion 3:16; 1Sion 5:13; Efes 5:6

- Sion
- <
- 3
- >

✡3:1: Sion 7:50; 19:39

✡3:2: Mat 22:16; Sion 9:16; Pol 10:38

✡3:8: Ekl 11:5

✡3:11: Sion 3:32; 8:26

✡3:12: Luk 22:67

✡3:13: Pro 30:4; Rom 10:6

✡3:14: Nam 21:9; Sion 8:28; 12:34

✡3:15: Sion 20:31

✡3:16: Rom 8:32; 1Sion 4:9-10; Sion 3:36; 10:28; 1Sion 5:13

✡3:17: Sion 12:47; 5:22,30; 8:15-16; Pol 17:31

✡3:18: Sion 5:24

✡3:19: Sion 1:5,9; 8:12; 9:5

✡3:20: Efes 5:11-13

✡3:22: Sion 3:26; 4:1-2

✡3:24: Mat 4:12; 14:3; Mak 1:14; 6:17; Luk 3:20

✡3:26: Sion 3:22; 4:1-2

✡3:27: Sion 19:11; 1Kor 4:7; Hib 5:4

✡3:28: Sion 1:20; Mal 3:1; Mat 11:10; Mak 1:2

✡3:29: Mat 9:15; Mak 2:19

✡3:31: Sion 8:23; 1Sion 4:5

✡3:32: Sion 3:11; 8:26

✡3:35: Sion 5:20; 10:17; 15:9; Mat 11:27; Luk 10:22; Sion 13:3

✡3:36: Sion 3:16; 1Sion 5:13; Efes 5:6

© 2015 Wycliffe Bible Translators, Inc.