- Luk
- <
- 6
- >

6
Iesu biteni xa meulien na moletin xil eilep mak mu mili rae xil te ✡Mat 12:1-14; Mak 2:23–3:6 Sabat
1 Vatei, e Sabat, Iesu del moletin nan xil di lakakao langgo naho tatei te uit.*Ladi kikis utut uit xil mei be pulaoa te beret. E melele xa di lakakao, moletin nan xil di laki xototeh uit xil ak, langgo utute, e langga ni.✡Dut 23:25 2 Misak ni, rut Farasi xil mei lasisi labit, “?Veneh ma di mupol ni sexien xa rae na Mosis bit ti rinapol ni ti e Sabat?”✡Sion 5:10
3 Iesu bit rilomun ni mi xil bit, “?Midep? ?Xamim mutakil ti naha xa suv toto Deved tetel moletin nan xil latepol ni e melele xa mae teat xil?✡1Saml 21:1-6 4 Tave ti neta xa rae bit pris xil kestang lia beret eo, Deved tehe Nim Eo na Hi, tehur beret xa pris xil latesa ni tuei mi Hi e tea ni. Di, tesa rute mi moletin nan xil latea ni.”†Vengan xa Hi Suv ien tenaxat Deved ti e melele xa mae teati, ma Farasi xil mun lasakras iexil vat Iesu mu moletin nan xil (1Saml 21:6). ✡Lev 24:5-9
5 Di, Iesu biteni mi xil bit, “Nat Moletin vari iaxa be eilep mu mili Sabat.”
6 E Sabat teimun, Iesu ba di pispisi e nim te pispisientei. E rute ak, moletin tei da xa hen metu mikavui. 7 Rut titsa xil te rae na Mosis del rut Farasi xil labit lipus pisi xos Iesu ipol ni he moletin ak mei ihos rilomun e Sabat. Vengan xosxa ipol ni, ma likila lisa sepinien iha xat rin nan vengan xa di nggur xoteh rae xa misikoe xol Siu xil tengan linapol ti e Sabat.✡Luk 14:1 8 E Iesu mikil nenemien nae, ma biteni mi moletin ak bit, “Amei. Usoh inggak visal inou.” Ma moletin ak mea, ba misoh rute ak pe met moletin xil.✡Luk 5:22; 9:47 9 Di, Iesu biteni mi xil bit, “?Nasis xamim, rae na Mosis maen ni tengan ti ripol ni naha e Sabat? ?Ripol ihos, mu ripol isa? ?Ritutou ni meulien na mosav, mu rihas vini?” 10 Iesu miketeh mikapis e xil. Di, biteni mi moletin ak bit, “Te momal ni hem.” E melele xa pol ni, hen mei bos rilomun.
11 Xil iexil mikat pupu, e lasep vesi xa lipol ni naha mi Iesu.
Iesu bosei moletin lu e le tei (12) tengan mei lave moletin nan xil
Mat 10:1-4; Mak 3:13-19
12 Vatei, Iesu be nesao e hu tei tengan ha vasis. Xi misis mi Hi e vongien nen ak ba duxoh makoe. 13 Melele xa ut milan, xi ba mikes moletin nan xil vus tengan lamei visali. E xi bosei moletin lu e le tei (12) tang tengan mei lave eloheoh nan xil:✡Sion 6:70
14 Saemon (xa Iesu miling hisen teimun be ‘Pita’) del tunali Andru;✡Pol 1:13
Temis xal Sion;
Pilip xal Batalomiu;
15 Matiu e Tomas;
Temis nat Alveas;
e Saemon (xa lakesi ni Silixin);
16 Sudas‡Sudas nat Temis, hisen teimun be Tatios (Mat 10:3). nat Temis;
e Sudas Eskariot xa imaen Iesu ihe he ngan xil xa lihasi imat.
Iesu di pispisi mi moletin xil e di mileh rerat mesien nae xil
Mat 4:23-25
17 Melele xa Iesu del moletin nan xil langgo vathu ak e labe tan, labe rute tei xa be motan xa vanut moletin xil holu xa di langgusil Iesu di ladatili. E Iesu pus vanut moletin savsav xil mun lamei: rute xil langgo taon te hal Serusalem e metimal savsav xil xa ladi e provins te hal Sudea, e rut moletin xil mun xa latave Siu xil ti langgo taon te hal Taer xal taon te hal Saedon xa ludi sangas visal Tas Medeterenia. 18 Xil lamei tengan lateong ni Iesu e lasisi tengan ileh rerat mesien nae xil. Ngan xil mun xa ninin tesa xil di purun xil lamei, ma Iesu nggol rerat ninin tesa xil ak ra xil e pol ni xil mei labos rilomun. 19 Moletin xil vus lasak tengan latuxol Iesu, vengan xeihen xa da en di mileh rerat mesien ra moletin xil ngasen e pol ni xil mei labos rilomun.
Iesu pispisi usil sexien xil xa momal pe met Hi
Mat 5:1-12
20 Melele xa Iesu da tamu del moletin xil ak, miketeh pus moletin nan xil e biteni bit,
“Tuxolxatien iti mi xamim xa holesok namim xil tapin ti,
vengan xa holesok xil xa ladi he Hi labe namim.
21 Tuxolxatien iti mi xamim xa, taxeak, mae di nggat xamim,✡Ser 31:25; Sam 126:5-6; Aes 61:3; Rev 7:16-17
vengan xa Hi isak ni xamim mupolu kuhi.
Tuxolxatien iti mi xamim xa, taxeak, di mudang,
vengan xa Hi isak ni xamim mumen.
22 Tuxolxatien iti mi xamim melele xa moletin xil di iexil nggat xamim e di lasin xamim ve nou.✡Sion 15:19; 16:2; 1Pit 4:14
Reitin, tuxolxatien iti mi xamim melele xa di lasepsisil xamim e di lapurun hisemim vengan xa di munggusil xat Nat Moletin.
23 Mumaal melele xa xil di lapol ni mak mi xamim e muhutahut itel sien,✡2Kron 36:16; Mat 23:30,31; Luk 11:47
vengan xa Hi pusi xa mupin tengan muvur huite teni xa ihe eilep e ut nesao.
Vengan xa avu nae xil tetiamu latepurun provet xil tetiamu temak tang,
e Hi tepus provet xil lamal pe meten.
24 “E isa pupu mi xamim xa holesok namim holu taxeak,✡Tem 5:1
vengan xa mutehur sen hosien namim ngamu.
25 Isa pupu mi xamim xa mupolu kuhi taxeak,
vengan xa mae ti iat xamim.
Isa pupu mi xamim xa di mumen taxeak,
vengan xa ti mumuis e ti mutang.
26 E isa pupu mi xamim melele xa moletin xil vus di lapet rat hisemim,
vengan xa avu nae xil tetiamu latepol ni temak tang mi provet te luvosen xil.”
Iesu pispisi usil sexien xa momal tengan moletin xil lipisen ni mi elu nae xil
Mat 5:38-48; 7:12
27 Di, Iesu misa sepinien ak mi moletin xil vus bit, “Nabiteni mak mi xamim vus xa di mulong sepinien navan xil ak: iemim ihei elu namim xil, mupol ni ihos mi ngan xil xa di laketeh misa mi xamim.✡Pro 25:21; Rom 12:20 28 Musis Hi tengan ituxol xat ngan xil xa di lasuhol xamim, e musis ve ngan xil xa di lapurun xamim.✡Rom 12:14 29 Xosxa moletin tei mileves vimim, musa ri vimim mun tengan ilevesi. E xosxa moletin tei misil rat kot namim, mumaen ni tengan ileh eising sav namim xil mun.✡Sion 18:22-23; Pol 23:3 30 Xosxa moletin tei dakes xamim ve neta tei, ma musa ni tang mini. E melele xa moletin tei nggur rat neta tei namim, munasis ti munahit nasa rilomun ni mi xamim. 31 Mupol ni mi mosav xil ixoni ngan xa xamim iemim bei tengan xil lipol ni minuk.✡Mat 7:12
32 “?Xosxa iemim bei moletin xil kestang xa di iexil bei xamim mun tang, veneh ma di munemi mubit Hi ituxol xat xamim ven? !Moletin tesa xil mun di lapol ni mak! 33 ?E xosxa xamim di mupol bos mi moletin xil kestang xa di lapol bos mi xamim, veneh ma Hi ituxol xat xamim ven? !Moletin tesa xil mun di lapol ni mak! 34 ?E xosxa mumaen mani mi moletin xil kestang xa mukila mubit lisa rilomun ni mi xamim, veneh ma di munemi mubit Hi ituxol xat xamim ven? !Moletin tesa xil mun di lamaen mani nae mi moletin tesa sav xil tengan, ti, lisa xolesi! 35 !E xamim, munapol ni ti namak! Eheien namim iti mi ngan xil xa di laketeh misa mi xamim e mupol ihos mi xil. Mumaen mani mi mosav xil e munanemi ti munahit lisa rilomun ni mi xamim. Xosxa mupol ni imak, ma Hi xa de ut nesao isa huite teni xa ihos pupu mi xamim e muhe horamue nan xil. Vengan Hi mun di pol ni bos mi moletin tesa xil xa lakavui e langgur votei ni holesok xil xa di misa ni mi xil.✡Lev 25:35-36 36 Mak, ma esaeen namim iti e mosav xil, ixoni ngan xa esaeen na Hi Tamemim mun di e mosav xil.”
Iesu pispisi ni moletin xil tengan linaketeh ti nasa mi mosav xil ve tesaen nae
Mat 7:1-5; 15:14; 10:24-25
37 E Iesu biteni mun bit, “Munaketeh ti nasa mi mosav xil ve tesaen nae xil. Xosxa munapol ni ti, ma Hi naketeh ti nasa mi xamim ve tesaen namim xil. E munasepin ti nasa naha xat mosav xil ve sexien tesa nae. Xosxa munapol ni ti, ma Hi nasepin ti nasa naha xat xamim ve sexien tesa namim xil. E xosxa mosav tei pol misa mi xamim, muketeh ihos tang mini. Mak, ma Hi iketeh ihos mi xamim melele xa di mupol misa.✡Mat 6:14 38 Melele xa musa tutouen mi mosav xil, ma Hi isa tutouen mi xamim. E melele xa xi isa tutouen mi xamim, ihe holu mu. Ixoni ngan taxa moletin tei minggutih raes amim ni kap tei xa mahulong pupu e polu ma … dit kiri lel. Mak, ma sexien xil xa di mupol ni mi moletin sav xil, Hi ipol ni imak tang mi xamim.”✡Mak 4:24
39 Di, Iesu dei vole tei bit, “Moletin xa meten bar misakras vatel moletin teimun xa meten bar. Xosxa ipol ni imak, ma xalu vus lalikiri lalihe vul.✡Mat 15:14; 23:16,24 40 Moletin xa nggur pispisien nggo titsa tei, xi nanemi ti nabit xi bos mak mu mili titsa nan. E xosxa xi ihur sen sukul nan, ma mei sung ixoni titsa nan.✡Mat 10:24-25; Sion 13:16; 15:20
41 “?Veneh ma di mupus kil saxut liei xa hokorong tang xa de met tuemim, e mutapus kil ti vari xa marut liei xa mahulong de metemim?§Koute te liei xalu ak be tesaen. 42 ?Veneh ma di mubiteni mi tuemim mubit, ‘Tua li, umaen ni xamem muhur rat saxut liei ra metom,’ e di mutapus ti vari xa marut liei dat e metemim? !Xamim mumese e hilbemim tang! Momal tengan, itiamu, muhur rat merut liei ra metemim. Ti, mukila sung muhit rat saxut liei ra met tuemim.”
Iesu dei vole xa pisen ni xa moletin hos xil na Hi latapol ni ti sexien tesa xil
Mat 7:16-20; 12:33-35
43 Iesu biteni mi vanut moletin xil ak bit, “Vatiei xa bos, taso ti huite xa misa. E vatiei xa misa, taso ti huite xa bos. 44 Vatiei xil vus, lapus kila nggo huite xil xa di laso ni. Musakras muleh huit manggo ra vatit vilu, e musakras muleh huit tavu ra vatit ai.*Sepinien xati teni bit, “huit fik ra vatiei xa sanute di en, e huit grep ra vatiei mun xa misa.” ✡Mat 12:33 45 Moletin xa meulien nan polu ni hosien, huit hosien di mistal nggo en. E moletin xa meulien nan polu ni tesaen, huit tesaen di mistal nggo en. Sepinien na moletin tei di pisen ni xa meulien nan polu ni naha.”
Iesu dei vole xa pisen xi xa sexien te longxatien nggoni sexien xa moletin di mikili ni nim man
Mat 7:24-27
46 Iesu biteni mun mi moletin xil bit, “?Veneh ma di mukes nou mubit, ‘Suv, Suv,’ e mutapol ni ti naha xa nabiteni mi xamim?✡Mal 1:6; Mat 7:21 47 Nitei vole tei usil hisit moletin xa bemei visal nou, di milong xat sepinien navan, e di pol nggusili. 48 Xi nggoni moletin tei xa di mikili ni nim man. Ma milang ves liei xil xa nggeih e mahulong tengan lihe pos xil teni. Di, mikili kuhi ni xil, e pol sen nim man.†Sepinien xati teni bit, “mikili ni nim man de hat,” xa nggusil sexien na Siu xil. E mol‑Vanuatu xil di lakili ni nim mae xil ni “liei xil xa nggeih.” Di, melele xa us mus e votiang nggeih bemei midep, e misakras vahu len nim man. Nim man misoh nggeih tang da. 49 E moletin xa di miteong ni sepinien navan e di tapol ti vahusili, xi nggoni moletin xa mileh votei ni liei tesa xil tang, e mikili ni nim man ni. E melele xa us mus e votiang nggeih bemei, nggu len nim man vari.”

- Luk
- <
- 6
- >

✡^ Mat 12:1-14; Mak 2:23–3:6

*6:1: Ladi kikis utut uit xil mei be pulaoa te beret.

✡6:1: Dut 23:25

✡6:2: Sion 5:10

✡6:3: 1Saml 21:1-6

†6:4: Vengan xa Hi Suv ien tenaxat Deved ti e melele xa mae teati, ma Farasi xil mun lasakras iexil vat Iesu mu moletin nan xil (1Saml 21:6).

✡6:4: Lev 24:5-9

✡6:7: Luk 14:1

✡6:8: Luk 5:22; 9:47

✡6:13: Sion 6:70

✡6:14: Pol 1:13

‡6:16: Sudas nat Temis, hisen teimun be Tatios (Mat 10:3).

✡6:21: Ser 31:25; Sam 126:5-6; Aes 61:3; Rev 7:16-17

✡6:22: Sion 15:19; 16:2; 1Pit 4:14

✡6:23: 2Kron 36:16; Mat 23:30,31; Luk 11:47

✡6:24: Tem 5:1

✡6:27: Pro 25:21; Rom 12:20

✡6:28: Rom 12:14

✡6:29: Sion 18:22-23; Pol 23:3

✡6:31: Mat 7:12

✡6:35: Lev 25:35-36

✡6:37: Mat 6:14

✡6:38: Mak 4:24

✡6:39: Mat 15:14; 23:16,24

✡6:40: Mat 10:24-25; Sion 13:16; 15:20

§6:41: Koute te liei xalu ak be tesaen.

*6:44: Sepinien xati teni bit, “huit fik ra vatiei xa sanute di en, e huit grep ra vatiei mun xa misa.”

✡6:44: Mat 12:33

✡6:46: Mal 1:6; Mat 7:21

†6:48: Sepinien xati teni bit, “mikili ni nim man de hat,” xa nggusil sexien na Siu xil. E mol‑Vanuatu xil di lakili ni nim mae xil ni “liei xil xa nggeih.”

© 2015 Wycliffe Bible Translators, Inc.