- Polien
- <
- 6
- >

6
Eloheoh xil labosei rut moletin xil te tutouen
1 E melengien xil ak, melele xa moletin xil xa laneket e Iesu mei labe holu mu, ngongoren tei mistal. Rut Siu xil xa lasepin ni sepinien Krik laseputut labit melele xa ngan xil xa lasepin ni sepinien Hibru di laseti anien ba mi hoeo xil, di latasa kuhi ti mi tunau xil xa di lasepin ni sepinien Krik.✡Pol 2:45; 4:35 2 Ma eloheoh xil xa labe lu e le tei (12) lakes viton moletin xil vus xa laneket mei labe vituei. Di, labiteni mi xil labit, “Tamal ti tengan xamem eloheoh xil maling polien namem xa di masa sepinien na Hi tengan ti maseti anien xil ak. 3 Tua xil, bos mak mu xa xamim muhosei moletin xil lihe lu he sav (7) xa nenesien namim di e xil, xa mupus kila labe metisou e lapolu ni xeihen na Ninin Eo. Ti, muling xil iaxa ti lilaxat polien ak.✡Pol 10:22; 16:2; 22:12; 1Tim 3:7; 3Sion 1:12; Pol 6:10 4 Imak, ma xamem mukila musa xamem tengan ti musis e ti musetu ni sepinien na Hi mi xamim.”
5 Ma vanut moletin xil lamaal pupu ve nenemien na eloheoh xil. Ma xil labosei Stivin xa neketen nan nggeih e polu ni xeihen na Ninin Eo. Labosei Pilip mun, del Prokorus, Nikanor, Timon, Parmenas, e Nikolaus. Nikolaus be ngan Kris tei te hal Antiok xa tehusil xat rae na Siu xil, e dutou sung mei miling neketen nan e Iesu.✡Pol 11:24 6 Di, ladel xil ba lasoh pe met eloheoh xil xa laling he e xil, e lasis Hi tengan ituxol xat polien na moletin xil ak.✡Pol 1:24; 13:3; 14:23
7 Ma di, longeongen hos usil Iesu mikapis e rute xi vus e Serusalem, e moletin holu mun lamei laling neketen nae e Iesu. E pris xil holu mun laling neketen nae e Iesu e mei lamos e xil.✡Pol 12:24; 19:20; 2:41,47; 4:4; 5:14; 11:21,24; 16:5; 21:20
Vat xil na Siu xil ladal xat Stivin
8 E melele nen ak, Hi di duxol xat Stivin e di misa xeihen mini. Misak ni xi di pol ni merekel xil e sexien xil holu xa tellep xa pol ni moletin xil di lamesep ven.✡Pol 2:43; 5:12; 14:3; 15:12 9 E rut Siu xil mei langor mi Stivin. Ngan xil ak, langgo ‘nim te pispisienna ngan xil xa lameluv.’*Lakesi ni mak vengan xa, tetiamu, holu e avu nae xil latehe slev na mol‑Rom xil, e tetutou, vexil latemase e lateha latemeluv. Rute xil lastal langgo taon te hal Saerin e taon te hal Aleksandria. E rute xil langgo provins xalu te hal Silisia e Esia. 10 E melele xa xil langor del Stivin, Ninin Eo misa metisouen mini e lasakras lavit rilomun ni ti neta vaha xat sepinien nan xil.✡Luk 21:15; Pol 6:3 11 Misak ni, xil langgal xuxus ni moletin tatei xil tengan mei liluvos lihit, “!Xamem matelong moletin xai tesa sepinien tesa teha xat Mosis e teha xat Hi mun!”✡Mat 26:59-61; Mak 14:55-58 12 Sepinien nae misak ni moletin xil, elda xil, del titsa xil te rae na Mosis, nenemien nae misa ni Stivin. Ma laba ladal xati e lalihi ba misoh pe met kaonsel na Siu xil.
13 Di, lakes rut moletin xil tengan limei liluvos iha xat rin na Stivin. E xil labiteni labit, “Vehakut, moletin ak di misepin misa ba xat Nim Eo nar e ba xat rae xil na Mosis mun.✡Ser 26:11 14 Xamem malonge xa xi di biteni xa Iesu te hal Nasaret mei ihu len Nim Eo na Hi e ihiles sexien xil xa Mosis tesa ni mi avu nar xil.”✡Pol 21:21 15 E ngan xil vus xa di ladotan e kaonsel ak lale mah xat Stivin. E latemanin xa valnaon di minehin nggoni valnao masxaxa tei.

- Polien
- <
- 6
- >

✡6:1: Pol 2:45; 4:35

✡6:3: Pol 10:22; 16:2; 22:12; 1Tim 3:7; 3Sion 1:12; Pol 6:10

✡6:5: Pol 11:24

✡6:6: Pol 1:24; 13:3; 14:23

✡6:7: Pol 12:24; 19:20; 2:41,47; 4:4; 5:14; 11:21,24; 16:5; 21:20

✡6:8: Pol 2:43; 5:12; 14:3; 15:12

*6:9: Lakesi ni mak vengan xa, tetiamu, holu e avu nae xil latehe slev na mol‑Rom xil, e tetutou, vexil latemase e lateha latemeluv.

✡6:10: Luk 21:15; Pol 6:3

✡6:11: Mat 26:59-61; Mak 14:55-58

✡6:13: Ser 26:11

✡6:14: Pol 21:21

© 2015 Wycliffe Bible Translators, Inc.