- 1 Korin
- <
- 10
- >

10
Pispisien tengan Kristin xil linamaen eheien te tenbexil ti natiamu ni xil
1 Tuxoli e hinoxoli xil, ieok bei tengan munem rilomun ni naha xa testal mi avu nar xil xa latehusil Mosis tetiamu. E kakaoen nae, Hi tesikoe xol xil texo momah nan e tesak ni xil latehur xoteh Tas te Pili. ✡Eks 13:21-22; 14:22-29 2 Melele xa latepol ni nenemien nae xil tengan lavusil Mosis, texoni ngan taxa momah ak e tas ak tebaptaes ni xil, e mei latehusil xat Mosis. 3 ✡Eks 16:35Xil vus latea hisit beret tei takes xa tehe manna xa Hi tesa ni mi xil. ✡Eks 16:4,35; Dut 8:3; Sam 78:24-29 4 E xil vus latemu hisit oei tei takes xa Hi tesak ni mei testal texo hat tei xa mahulong. Hat xa mahulong xiak tehe vole tei usil Kristo xa tehusil xil e tesa oei mi xil e kakaoen nae. ✡Eks 17:6; Nam 20:11; Sam 78:15 5 E tave ti neta xa Hi telaxat kuh xil, sangas mol‑Isrel xil vus, Hi tenavesi xi ti ve xil. Misak ni Hi tesak ni xil holu latelel, e tiei nae xil telel teti nga tang e uruvuol, e latnatuxoh von tuxolxatien ti. ✡Nam 14:6,23,29-30; Sam 78:31; Hib 3:17; Siud 1:5
6 Holesok xil ak xa testal mi xil be simeleleen tei tengan vasel xat xir e rinapol ni ti holesok xil xa misa naxoni ngan xa xil latepol ni. ✡1Kor 10:11; Nam 11:4,34; Sam 106:14 7 Munamot ti mi nanao xil naxoni ngan xa xil latepol ni. Vengan melele xa di latepol ni, tehe tesaen nggoni ngan xa Vanuvei Eo biteni xa bit, “Melele xa mol‑Isrel xil latetotan e anien xa eilep tengan lamot mi nanao xa tehur nini buluk, latemun tehe holu e latepat vituei tetel ngan tesav e xil mun tang.” (Eks 32:6) 8 ✡Nam 25:1-18Xir rinapol ni ti nasa ni tenbexir naxoni ngan xa rut xil latepol ni. Vengan xa Hi tesa pangasien mi xil ve tesaen ak, e moletin xil taosen hanutap tei e tol mun (23,000) latelel e melengien tei takes. ✡Nam 25:1,9 9 Xir rinasak pis Kristo ti tengan rinalihi ekaten nan namei e xir naxoni melele xa rut mol‑Isrel xil xa latesak pis Hi, e xi tesak ni tetal tesa xil ba latengas vin xil. ✡Nam 21:5-6 10 Rinaseputut ti ve naha xa Hi di pol ni naxoni ngan xa mol‑Isrel xil latepol ni, ma Hi tesa masxaxa tei temei tengan vahas vin xil. ✡Nam 14:2,36; 16:41-49; Sam 106:25-27; Hib 3:11,17 11 Holesok xil ak xa testal mi xil tehe simeleleen xil tengan vasel xat moletin sav xil. E latetis xat xil tengan vahe selxatien mi xir xa rameul radi e melele ak, xa, navehi ti, ut etan e holesok xil vus xa di en likesae. ✡1Kor 10:6; 1Pit 4:7
12 Ma, xosxa munemi mubit di musoh nggeih tamu e neketen namim, muxuxou kuhi tengan munamot ti e tesaen. 13 ✡Dut 31:5-8; Tem 1:2-5; Hib 13:5-6Sakpisien xil vus xa di mungguri e meulien namim nggoni sakpisien xil xa di bemei mi moletin xil vus. E Hi di pol nggusil hitxatien nan xil tengan vatutou ni moletin nan xil. E xi tamaen xamim ti tengan muvisu ni sakpisien tova xa musakras muli. E melele xa tesaen imei tengan vasak pis xamim, Hi di misa suse mi xamim tengan muhe relingi. ✡Dut 7:9; 1Kor 1:9; 1Tes 5:24
14 Mak, ma tua navan xil, munamot ti mi nanao xil. Reitin, muloh muhe reling sexien xil ak. ✡1Sion 5:21 15 Di nasepin mi xamim nggoni ngan xa mube moletin xil xa vatixil di. Xamim mulepis kuh sepinien navan xil tengan mupusi xa be reitin mu tave reitin ti. 16 Munem pisi mu. Melele xa di ramu uaen te Anien Eo na Suv xa di rames Hi ven, di ranem usil re Iesu xa teleh ve xir. E melele xa rabul papas beret e rangga vituei ni, di ranem usil tenbe Kristo e tetep iaxa temat e eivave ve xir. Nggo sexien ak, di rapisen ni xa xir mei rabe tenbe Kristo xa be tei takes. ✡Mat 26:26-28; Mak 14:22-24; Luk 22:19-20; Pol 2:42 17 Xir di rabul papas beret tei takes. Ma, melele xa di rangga vituei ni, di rapisen ni xa, tave ti neta xa rabe holu, mei rabe tenbe Kristo xa be tei takes. ✡Rom 12:5; 1Kor 12:27; Efes 4:16; Kol 3:15 18 Munem pis mol‑Isrel xil. Melele xa langga rut anien xil te sanien eo xa latelingi tete hor te sanien, xil latehe tei takes e moten nae mi Hi. ✡Lev 7:6,15; Dut 14:22-27 19 ?Koute te sepinien navan be naha vari? ?Nanao tei be hi tova xa be reitin? ?E anien xil te sanien eo xa lasa ni mini be neta tova pe met Hi? ✡1Kor 8:4 20 !E‑e, be neta sav tang! Di nabiteni xa buluk e sipsip xil xa rut xil te hal Korin xa latakil ti Hi di labas xil e laling xil ladi e hor te sanien na nanao xil, di lasa ni ba mi temat xil tang, latasa ni ti vaha mi Hi. E inou ieok ti tavei tengan mumot mi temat xil e muvisti vatel xil. ✡Dut 32:17; Sam 106:37; Rev 9:20 21 Musakras mumu uaen te Anien Eo na Suv, ti vatutou ni, ha mumu uaen e rute xa di lamot mi temat xil en. Musakras muva anien e tep te Anien Eo na Suv, ti vatutou ni, ha muvanien mun e tep tei xa di lasa sanien xil mi temat xil en. ✡Mal 1:7,12; 2Kor 6:15,16 22 ?Midep vari? ?Mubit musak ni Suv ien vakat vengan mubit muvusil suv sav? ?Munemi mubit munggur xeihen tengan mukila mulesae reling ekaten nan? ✡Dut 32:21-22
23 Di mubiteni mubit, “Holesok xil vus momal tengan Kristin xil ti lipol ni.” Ngan ak be reitin, e rut holesok xil ak tavos ti mi xamim. Xamim mukila muvit sepinien ak, e holesok holu misakras vatutou ni meulien mu neketen namim. ✡1Kor 6:12 24 Munapol ni ti holesok xil tengan vatutou ni xamim kestang. E‑e, ixo sexien xil vus namim, musak pisi tengan mututou ni mosav xil ni. ✡Rom 15:2 25 Ma, mupol ni imak: hisi te vongoro xil xa lalehi bemei e von posen, momal tengan muxale e mua ni. E munasis xil ti tengan mukameti xa hisi xil ak lalehi nggo sanien xil xa latesa ni mi nanao xil tengan munapurun nenemien namim ti. 26 Vengan Vanuvei Eo biteni bit, “Ut etan del holesok xil vus xa di en be na Hi.” (Sam 24:1) ✡Sam 50:12; 89:11 27 E xosxa moletin tei xa tave Kristin ti misilasil ve xouk tengan ova ovanien e tim san, e xouk omae en, ha ua anien xil vus xa di misa ni. Onasisi ti onahit, “?Anien xil ak nggo xave?” tengan ukameti xa momal tengan ova ni. ✡Luk 10:8 28 E xosxa moletin ak biteni minuk xa anien xil ak latesa ni mi nanao xil, onaa ni ti. Vengan xos biteni minuk vengan minemi bit tamal ti tengan ova ni. E xosxa imak, ma upurun nenemien nan. ✡1Kor 8:7 29 Neta sav xa mutanemi ti vamak, e vengan xa moletin sav xil di lanemi mak, ma munaxa ni ti.
E xosxa moletin tovuol xa vahit anien ak tamal ti, bos xa xamim munanem ti nahe holu usili. Ihos mak mu xa mua ni tang e munanem ti usil naha xa momal te anienen. 30 Xosxa di mumes Hi ve anien xa di mungga ni, ma moletin tovuol mikila vahiteni xa di mupol tamal ti. ✡1Tim 4:4
31 Mak, ma melele xa mungga neta tei, mu mumu neta tei, mu, e neta xil vus xa di mupol ni, mupol ni ixo sexien xa ipet rat his Hi. ✡Kol 3:17 32 Io, sexien namim napurun nenemien na Siu xil ti, mu nenemien na ngan xil xa latave Siu xil ti, mu nenemien na ngan xil xa ladi e Sias na Hi. ✡Rom 14:13 33 Ma mupol ni ixoni ngan xa inou di napol ni: e holesok xil vus xa di napol ni, di nasak pisi tengan nipol ni naha xa momal pe met moletin xil. Natanem ti neta xa itutou ni nou kestang, e nanem usil naha xa itutou ni moletin sav xil tengan xil likila lihur neketen ixo en. Imak, ma Hi ikila iteh meulien e xil. ✡1Kor 9:20-22

- 1 Korin
- <
- 10
- >

✡10:1: Eks 13:21-22; 14:22-29

✡10:3: Eks 16:35

✡10:3: Eks 16:4,35; Dut 8:3; Sam 78:24-29

✡10:4: Eks 17:6; Nam 20:11; Sam 78:15

✡10:5: Nam 14:6,23,29-30; Sam 78:31; Hib 3:17; Siud 1:5

✡10:6: 1Kor 10:11; Nam 11:4,34; Sam 106:14

✡10:8: Nam 25:1-18

✡10:8: Nam 25:1,9

✡10:9: Nam 21:5-6

✡10:10: Nam 14:2,36; 16:41-49; Sam 106:25-27; Hib 3:11,17

✡10:11: 1Kor 10:6; 1Pit 4:7

✡10:13: Dut 31:5-8; Tem 1:2-5; Hib 13:5-6

✡10:13: Dut 7:9; 1Kor 1:9; 1Tes 5:24

✡10:14: 1Sion 5:21

✡10:16: Mat 26:26-28; Mak 14:22-24; Luk 22:19-20; Pol 2:42

✡10:17: Rom 12:5; 1Kor 12:27; Efes 4:16; Kol 3:15

✡10:18: Lev 7:6,15; Dut 14:22-27

✡10:19: 1Kor 8:4

✡10:20: Dut 32:17; Sam 106:37; Rev 9:20

✡10:21: Mal 1:7,12; 2Kor 6:15,16

✡10:22: Dut 32:21-22

✡10:23: 1Kor 6:12

✡10:24: Rom 15:2

✡10:26: Sam 50:12; 89:11

✡10:27: Luk 10:8

✡10:28: 1Kor 8:7

✡10:30: 1Tim 4:4

✡10:31: Kol 3:17

✡10:32: Rom 14:13

✡10:33: 1Kor 9:20-22

© 2015 Wycliffe Bible Translators, Inc.